龍門送裴侍御監五嶺選
作者：李頎
朝代：唐

paragraphs: 萬里番禺地，官人繼帝憂。
君爲柱下史，將命出東周。
歇馬傍川路，張燈臨石樓。
稜稜靜疎木，濞濞響寒流。
榔葉四荒外，梅花五嶺頭。
明珠尉佗國，翠羽夜郎洲。
夷俗富珍產，土風資宦遊。
心清物不雜，弊革事無留。
舉善必稱最，持姦當去尤。
何辭桂江遠，今日用賢秋。